ועדת הפנים ואיכות הסביבה, כנסת 16, פרוטוקול מספר 448, 2005-06-20 10:30

גאלב מג'אדלה: שלום, אני פותח את ישיבת הוועדה.

גאלב מג'אדלה: אני מצטער שאנחנו פותחים את הדיון כאשר אני מביא לידיעת הוועדה והמוזמנים, את מכתבו של ראש העיר מעלות תרשיחא.

גאלב מג'אדלה: הוא כותב ב-16 ליוני: "הנדון: הזמנה לוועדת הפנים בנושא ועדה מרחבית לתכנון ובנייה מעלה נפתלי.

גאלב מג'אדלה: לאחר התייעצות עם מר אופיר פינס-פז, שר הפנים, החלטתי שלא להתייצב בפני ועדת הפנים בתאריך 20.06.2005".

גאלב מג'אדלה: היות ואני מכיר את בוכבוט טוב, והיות שאני יודע שהוא לא דובר אמת, בדקתי את הדברים עם השר.

גאלב מג'אדלה: הוא הכחיש את הדברים מכל וכל.

גאלב מג'אדלה: ביקשתי ממנו שישלח לי את תגובתו בכתב, והוא העביר לי את המכתב הבא: "קיבלתי בתודה את פנייתך והתפלאתי לקרוא את מכתבו של ראש עיריית מעלות, כאשר לא קיבלתי ממנו העתק.

גאלב מג'אדלה: מר בוכבוט דיווח לי טלפונית שהוא הזמין לוועדת הפנים בנושא פעולות הוועדה המרחבית מעלה נפתלי, אבל לא התקיימה בנושא שום התייעצות ביננו.

גאלב מג'אדלה: את ההחלטה להגיע או לא להגיע לוועדה הוא קיבל באופן עצמאי".

גאלב מג'אדלה: אני מאמין לשר, לא רק בגלל שהוא חבר שלי, אלא מפני שאני יודע שהוא דובר אמת ומפני שאני יודע שבוכבוט בכוונת תחילה לא רצה לבוא לוועדה, בצורה מתוכננת ובאופן מגמתי.

גאלב מג'אדלה: לא היה לי אפילו ספק שהוא יבוא לוועדה.

גאלב מג'אדלה: אמרתי לאיוב קרא לפני חודשיים, שייקח בחשבון שראש עיריית מעלות תרשיחא לא יגיע לוועדה.

גאלב מג'אדלה: אני הודעתי לפיני קבלו, כי אנחנו לא נקיים שום דיון שקשור בשלטון המקומי כל עוד בוכבוט לא יתייצב בוועדה לדיון בנושא הזה.

גאלב מג'אדלה: החרם היה כפול אם לא היה מגיע מכתבו של השר.

גאלב מג'אדלה: אני יודע שזו לא החלטה הכי נכונה, כי בוכבוט רוצה לשתק את מרכז השלטון המקומי ולהכשיל אותו, והוא ישמח מאוד שאנחנו לא נסייע לו.

גאלב מג'אדלה: להזכירכם, בוכבוט עוד לא משתחרר מהטראומה של ההפסד לעדי אלדר.

גאלב מג'אדלה: אנחנו נקיים את הדיון ונמליץ לשר מה לעשות לטובת הציבור באזור הזה.

גאלב מג'אדלה: אנחנו נשמע את החברים, נקבל החלטה ונדאג שהיא תיושם.

גאלב מג'אדלה: גם אם הוא היה מגיע לוועדה, אנחנו היינו עושים את אותו הדבר.

פיני קבלו: אני שלחתי אתמול מכתב הזמנה לדיון, שחתום עליו עדי אלדר.

פיני קבלו: אני לא חושב שצריך להעניש את השלטון המקומי בגלל אי הופעתו של בוכבוט.

פיני קבלו: יש חוקים שבאים לשרת את המכובדים פה, ראשי רשויות.

פיני קבלו: הבאתי לך הבוקר חומר בנושא המשכורות שלא משולמות, ובכך שהאוצר לא עומד בהסכמים בכל מה שקשור לתוכנית ההבראה.

פיני קבלו: לכן, זה לא יתרום לרשויות.

פיני קבלו: לפני חודש באנו לעשות היכרות עם עדי, וגם לשם בוכבוט לא הגיע.

גאלב מג'אדלה: באיזה צעדים אתה מציע שאנחנו ננקוט כלפי ראש עיר שלא ממלא את חובתו כלפי הציבור שהוא אחראי לוועדת הבנייה שלו, ובנוסף אינו מופיע בפני ועדת הכנסת.

פיני קבלו: אנחנו עומדים לטובת הוועדה ודואגים שבכל דיון הנוגע לשלטון המקומי יהיו נוכחים אנשי מקצוע.

פיני קבלו: הוועדה הזו מאוד חשובה לנו, ואני חושב שג'אלב עושה עבודה מצוינת כלפי הרשויות המקומיות.

פיני קבלו: אני לא מקבל את אי ההופעה של האנשים בוועדה.

פיני קבלו: אני רואה את זה בחומרה.

פיני קבלו: אני מציע מכתב שלך בעניין, והנושא יועבר להנהלת השלטון המקומי.

פיני קבלו: אני חושב שעדי אלדר יצטרך לתת תשובה בעניין הזה.

פיני קבלו: אנחנו נבדוק מדוע הוא לא מגיע לוועדה, האם זה עקרון או על רקע סכסוך אישי או מפלגתי.

פיני קבלו: בסך הכל ראשי הערים מתייצבים לכל ועדה, וכך גם עדי אלדר.

פיני קבלו: אני בעד שתוציא מכתב בנושא, ואתה תקבל תשובה מנומקת.

פיני קבלו: אני יודע, כי יש עבודה על חוק שמחייב בעלי תפקידים להגיע לוועדה.

איוב קרא: אני יזמתי את הדיון הזה, כיוון שלנגד עיני עמד ניהול לא אובייקטיבי של ועדת תכנון ובנייה מעלה נפתלי.

איוב קרא: אני מציע, לא להעניש את השלטון המקומי, כיוון שכך אנחנו לא נשיג את המטרה.

איוב קרא: אני מציע, שאנחנו כוועדה נמליץ לפצל את היישובים: גוש חלב, פסוטה, חורפיש, מעיליא, פקיעין ובית ג'אן, כך שתהיה להם ועדה עצמאית מרחבית, כאשר בוכבוט יהיה ראש העיר של מעלות תרשיחא וינהל את התכנון והבנייה שלו.

איוב קרא: זה לא נכון שהוא ינהל את התכנון והבנייה של היישובים האלה, מעבר לכך שהוא לא ניהל את זה כראוי ואנשים סבלו.

איוב קרא: לפי בדיקה שלי, במשרד הפנים יש גיבוי להצעה כזו.

איוב קרא: אני מציע שנסתפק בזה.

איוב קרא: מסר כזה יאמר הכל.

גאלב מג'אדלה: אני נוטה לקבל את המלצתך ואת המלצת פיני קבלו.

גאלב מג'אדלה: אני חושב שמה שאתם מציעים הוא ראוי ונכון, ואנחנו ניגש לדיון בשאלת הפרדת היישובים האלה ממעלות תרשיחא והקמת ועדת תכנון ובנייה מקומית מרחבית משלהם.

גאלב מג'אדלה: את המכתב בנושא היעדרותו של ראש העיר מעלות תרשיחא אנחנו נוציא, ואנחנו נדאג גם להמשך טיפול בנושא.

איוב קרא: החשיבה לפצל את היישובים שהזכרתי ממעלות תרשיחא, באה בעקבות הרבה תלונות ששמעתי בשטח שאמרו, שלא היתה אוזן קשבת לצרכים של היישוב המקומי.

איוב קרא: זה התחיל במעיליא, וכלה ביישובים אחרים בהם שמעתי תלונות על ניהול משפטים נגד אנשים שבנו עסקים ובתים.

איוב קרא: כל מה שעמד לנגד ראש העיר, היה טרפוד כל אפשרות להתפתחות הכפרים הללו.

איוב קרא: אני חשבתי, שאמנם החוק חשוב, אבל יש גם היגיון סביב החוק.

איוב קרא: הוא לא שילב בין החוק להיגיון, וזה חייב להיות אצל מנהיג.

איוב קרא: לא פעם שמעתי טענות בנושא.

איוב קרא: לאחר בדיקה, התברר לי כי כמעט לא קיימת התופעה הזו, שראש עיר הוא גם יו"ר ועדה מרחבית של עוד כפרים.

איוב קרא: אני לא מכיר מקרב דומה בצפון.

איוב קרא: ראש העיר של הכרמל הוא ראש עיר של היישוב שלו בלבד ולא של עוד יישובים.

איוב קרא: עצם הקיום של התופעה הזו, היא שערורייה בפני עצמה.

איוב קרא: אני חושב, שצריך לתת לאנשים האלה לבוא לידי ביטוי.

איוב קרא: יש ראשי רשויות מוכשרים, שלא צריכים להזדנב אחרי מישהו אחר.

איוב קרא: הם יכולים לנהל את ענייני התכנון והבנייה באזור.

איוב קרא: עם כל הכבוד, ימי העבדות חלפו מהמדינה הזו.

איוב קרא: יש אנשים לא פחות מוכשרים מבוכבוט.

איוב קרא: אני לא יודע איך הגיעו למצב הזה.

איוב קרא: לראש העיר של מעלות תרשיחא אין זמן להתעסק עם הבעיות של פסוטה ובית ג'אן.

איוב קרא: אם תקום ועדה מרחבית ולא ראש מועצת פסוטה או ראש מועצת בית ג'אן יעמדו בראש הוועדה אלא איש מקצוע, יפתרו הצרכים המקומיים וגם תתקבלנה החלטות אובייקטיביות.

איוב קרא: אני פונה אליך אדוני היו"ר ואל חה"כ ואסל טאהא, לצאת בהצהרה שאנו פונים לשר הפנים להמליץ על פיצול היישובים הללו ולהשאיר את מעלות תרשיחא עצמאית.

איוב קרא: אין לנו בעיה שימלוך בוכבוט, רק שלא ימלוך על אנשי פקיעין ועל האזור כולו מתוקף תפקידו כראש עיריית מעלות תרשיחא.

איוב קרא: לפי החוק, כל ראש עיר הוא יו"ר ועדת תכנון ובנייה, אבל אין חוק שהוא צריך להיות גם יו"ר ועדת תכנון ובנייה מרחבית.

איוב קרא: לדעתי, יש פה ניגוד עניינים.

איוב קרא: מדובר פה בניגוד עניינים.

איוב קרא: אני מציע, שכולנו נתאחד כולנו ונמליץ את ההמלצות הללו.

גאלב מג'אדלה: אני לא חושב שיש פה ניגוד אינטרסים.

אראלה גולן: אין פה ניגוד אינטרסים.

אראלה גולן: אם יש משהו לא תקין, אותו צריך לתקן.

גאלב מג'אדלה: אין ניגוד אינטרסים בין היותו של ראש עיר מעלות תרשיחא ראש ועדת תכנון ובנייה בנוסף לעוד כמה תפקידים.

גאלב מג'אדלה: אנחנו חושבים שזה לא מינהל תקין, שפרנסי היישובים האחרים לא יהיו אחראים לתכנון והבנייה שלהם.

אראלה גולן: יש הרבה מאוד יישובים שמתופעלים על ידי מערכת מרכזית של תכנון ובנייה.

אראלה גולן: אם המערכת ולא חוקית, זה סיפור אחר.

אראלה גולן: כאן אנחנו מדברים על מחלקת תכנון ובנייה.

אראלה גולן: אם אסור לראש העיר למלא כמה תפקידים או שהוא לא ממלא כראוי את התפקיד הזה, אז מטפלים באותו אדם.

אראלה גולן: אם מערכת כזו קיימת ומותרת לנו על פי החוק, אין לנו סמכות להגיד שאסור לה לפעול.

יחזקאל לביא: על פי החוק, הקמתה של ועדת תכנון ובנייה מרחבית היא עבור כמה יישובים.

יחזקאל לביא: לשר הפנים יש סמכות להכריז על ועדת תכנון מקומית בכל רשות שהוא סובר לנכון שכך צריך להיעשות.

יחזקאל לביא: כאשר זה מקומי, מי שייבחר על ידי הרשות כיו"ר הוועדה המקומית לתכנון ולבנייה, יהיה יו"ר הוועדה.

יחזקאל לביא: כאשר מינו בעבר ראש עיריית מעלות תרשיחא כיו"ר הוועדה המרחבית, הרעיון היה להקים ועדה מרחבית במקום.

יחזקאל לביא: היה סכסוך בין מעלות תרשיחא למועצה אחרת שצמודה אליה.

יחזקאל לביא: לכן, הגיעו למסקנה שכדאי להקים ועדה מרחבית ואז מאליו תיפתרנה הבעיות של ועדה מקומית ליד הוועדה המקומית מעלות תרשיחא ובכך ייפתר העניין.

יחזקאל לביא: על פי חוק התכנון והבנייה, לשר הפנים יש סמכות למנות ועדות מקומיות כאשר הוא סובר שאכן צריך להקים במקום ועדה מקומית בגלל גודל היישוב.

יחזקאל לביא: זה אחד מקני המידה העיקריים שבהם צריך להיבדק העניין, ולא סביב השאלה, האם צריך להיות עצמאי.

יחזקאל לביא: אז הוא מקבל סטטוס של ועדה מקומית לתכנון ובנייה.

גאלב מג'אדלה: אבל במקרה שלנו מדובר במספר יישובים.

יחזקאל לביא: אם ימצאו לנכון שצריך לפצל את הוועדה המרחבית הזו או לפרק אותה, יעשו זאת.

יחזקאל לביא: היתה ועדה מרחבית שנקראה נורדות הכרמל, שטיפלה בעוספיא ובדלית אל כרמל, ולאחר מכן הקימו ועדה מקומית לדלית אל כרמל ולעוספיא.

אראלה גולן: אני חושבת שאדם שלא מתפקד או לא משתף פעולה עם ועדות אחרות, מן הראוי להחליף אותו.

אראלה גולן: כל הנטייה של משרד הפנים היא לאחד כמה שיותר ועדות בשביל להקטין תקציבים.

גאלב מג'אדלה: אילו היה עומד בראש הוועדה אדם שיש לו אופקים מורחבים של ראיית הכלל, תוך כדי התחשבות ביישובים האלה, לא היינו נדרשים לסוגיה הזו.

אראלה גולן: אם כך צריך להחליף את האדם ולא לפרק את הוועדה.

גאלב מג'אדלה: אני אומר את זה לאחר שבדקתי וסיירתי ביישובים האלה, ושמעתי מהעם את הדברים הקשים על הסבל, הבירוקרטיה ועל ההתייחסות הלא נאותה.

גאלב מג'אדלה: אני תמהתי שלא קיימו על הנושא הזה דין ודברים כבר לפני שנתיים-שלוש.

גאלב מג'אדלה: יש יותר מדי סיבות מצדיקות לפצל את הוועדה הזו ולהקים ועדה מקומית בסמכות השר ליישובים האלה יחד.

גאלב מג'אדלה: מעלות תרשיחא זו עיר, שהציבור בה בחר ראש עיר.

גאלב מג'אדלה: אם השר יקבל את המלצותינו, במעלות תרשיחא תהיה ועדה לתכנון ובנייה מקומית שבראשה יעמוד ראש העיר, ותהיה ועדה מרחבית של מספר יישובים.

גאלב מג'אדלה: תפקידנו כוועדת הפנים ואיכות הסביבה, הוא לתת שירות לאזרחים וליישובים, ולסייע בידם כדי שיהיו שותפים לתכנון ובנייה של היישוב שלהם.

גאלב מג'אדלה: כך התכנון והבנייה ייעשו על ידי צורכיהם ולא על ידי צרכים אחרים, זרים ושונים.

גאלב מג'אדלה: אני כינסתי את הוועדה כדי לתת סעד לאנשים כאן ולאפשר להם לקבל את מבוקשם, להמליץ בפני שר הפנים שיפצל את הוועדה.

ואסל טאהא: אני רואה בחומרה רבה את החלטתו של בוכבוט שלא להגיע לוועדה.

ואסל טאהא: זה זלזול שצריך להתייחס אליו ברצינות.

ואסל טאהא: אני בעד ההצעה לכתוב מכתב חריף לו וליו"ר השלטון המקומי בנושא הזה.

ואסל טאהא: ההתנהגות הזו לא זרה לי.

ואסל טאהא: הגישה של בוכבוט גם לאזרחיו היא מוזרה ובוטה מאוד, וגם העניין הזה אולי עוד יעלה כאן בוועדה.

ואסל טאהא: בנוגע לוועדת תכנון ובנייה מעלה נפתלי, צריך לבדוק אולי היה כאן נוהל לא תקין או שהחלטת השר לא היתה נכונה.

ואסל טאהא: כאשר יו"ר ועדה מרחבית, שהוא ראש עיר, ממונה על עוד ערים, יש ניגוד אינטרסים.

ואסל טאהא: נניח שהוא רוצה להרחיב את תחום השיפוט שלו ולהביא תוכניות מפורטות, הוא יכול להביא אותן על חשבון החברים האחרים וינצל את סמכותו כיו"ר ועדה.

קריאה: זה מה שקורה.

אראלה גולן: אם כך, אולי לכל ראש עיר אסור להיות יו"ר ועדה.

חמי דורון: הוא מדבר על כך שהוא לא יכול להיות יו"ר ועדה מרחבית.

ואסל טאהא: בנצרת עלית הקפיצו 4,000 דונם.

יחזקאל לביא: אבל אז אישרו את העברת הקרקע.

יחזקאל לביא: היתה ועדה שבעקבותיה שר הפנים אישר את זה.

ואסל טאהא: ראש העיר נצרת עלית ניצל את היחסים שלו עם המחוז, ואישרו לו את זה.

ואסל טאהא: אני חושב שצריך לבדוק את הסוגיה הזו.

ואסל טאהא: אני לא בטוח שיש ניגוד אינטרסים, אבל יש מקום לבדוק את זה.

ואסל טאהא: לכן, הממונה על המחוז, הרצל גדז', קיבל החלטה לפצל את הוועדה המרחבית.

ואסל טאהא: היום יש לחצים בתוך הממשלה.

ואסל טאהא: שרים מתערבים על מנת למנות אדם אחר מחוץ היישובים כיו"ר הוועדה, כדי לרצות אחרים הקרובים לצלחת.

ואסל טאהא: זה מסוכן.

ואסל טאהא: יש לנו ראשי ערים מצוינים, שיכולים לנהל את הערים שלהם ואת הוועדה המחוזית לטובת כל התושבים ולרווחתם.

ואסל טאהא: אני זוכר את הקרב הקשה בין כפר ורדים לבין תרשיחא, למרות שכפר ורדים צמוד מאוד לעיר מעלות לעומת בית ג'אן ושאר היישובים שהם מרוחקים יחסית.

ואסל טאהא: אם אנחנו רוצים להגיע לפתרון הולם, עלינו להמליץ על הפרדת הוועדה המרחבית, כך שיו"ר הוועדה יהיה מלך בעירו ולא ישלוט ויתנהג בזלזול ליתר היישובים.

ואסל טאהא: אני מכיר אותו טוב.

ואסל טאהא: הוא אדם שמזלזל בכל מי שלפניו.

ואסל טאהא: אם תבדקו את המינויים בתוך הוועדה, תמצאו ש-11 פקידים מתוך 12, רק אחד ערבי מהיישובים הסמוכים וכל השאר הם ממעלות תרשיחא.

ואסל טאהא: רק הפקח הוא מהיישובים, והוא שם כמטרה על מנת לצעוק עליו ולהשעות אותו כל שני וחמישי.

ואסל טאהא: זה לא ייתכן.

ואסל טאהא: אני מכיר אותו ואני יודע איך הוא מתייחס לעדי אלדר.

ואסל טאהא: אני יודע, שעדי לא יעז לכתוב לו.

מאלק באדר: כל מה שנאמר כאן על ידי החברים שדיברו לפני, נאמרו על ידי חברים שסיירו ביישובים ושמעו את הדברים מפי התושבים ולא מפי אף ראש רשות.

מאלק באדר: הוועדה הזו קיימת הרבה שנים, כאשר 6 היישובים מממנים מעל 65% מההכנסות של הוועדה הזו.

מאלק באדר: הוועדה הזו בעיני 6 הרשויות ששייכות לוועדה, הפסיקה מזמן להיות ועדה לתכנון ובנייה.

מאלק באדר: זו ועדת שיתוף שמנסה כל יום לשלוח עוד 10 או 30 תביעות כנגד אזרחים שכל פשעם זה שבהיתר הבנייה שלהם הם הוסיפו עוד 3 רעפים ללא אישור הוועדה.

מאלק באדר: אותם 3 רעפים הביאו להגשת 10 תיקים פליליים כנגד 10 אנשים, מפני שרוב הקרקע ביישובים שלנו היא בבעלות פרטית, ויש מקרים בהם 10 אנשים רשומים בטאבו כבעלים של אותו חצי דונם.

מאלק באדר: כל אותם אותם 10 אנשים שיש להם בעלות על אותו חצי דונם הופכים להיות עבריינים, בגלל שאחד מבני המשפחה הוסיף 3 רעפים.

מאלק באדר: בחורפיש הוגשו 750 תיקים פלילים נגד תושבים, וזאת מתוך 1,100 בתי אב.

מאלק באדר: כאשר חריגות הבנייה עליהן מדובר הן קטנות מאוד.

מאלק באדר: אנחנו מממנים 65% מההכנסות של הוועדה.

מאלק באדר: הרשות מעלות תרשיחא התפתחה ב-15 השנים האחרונות פי 10 מכל יתר היישובים ששייכים לוועדה.

מאלק באדר: אף רשות מכל יתר 6 הרשויות לא הצליחה להרחיב אפילו ב-50 דונם את תוכנית המתאר של היישוב.

מאלק באדר: הוועדה לא יזמה הליכים של תכנון, לא סייעה בהליך תוכניות חדשות ובהרחבות תוכניות מתאר.

מאלק באדר: בשנת 2003 נגבו 680,000 שקל קנסות.

מאלק באדר: זה כסף שהלך לקופת הוועדה ולא לרשויות המקומיות.

מאלק באדר: אני חותם כאן, ש-95% מזה נגבו מהתושבים השייכים ל-6 היישובים.

דוד אזולאי: למה?

מאלק באדר: משרד השיכון יוזם את התוכניות להרחבה.

מאלק באדר: כל הקרקע של מעלות תרשיחא זו קרקע של המינהל ומשרד השיכון יוזם את התוכנית והוועדה לתכנון ובנייה מתגייסת בשביל להרחיב את שטח היישוב.

מאלק באדר: בשנת 1948 בבעלות היישוב חורפיש היו 14,00 דונם.

מאלק באדר: היום נשארו בבעלות היישוב רק 4,000 דונם בסך הכל, כאשר מרבית השטח עדיין רשום בטאבו.

מאלק באדר: שני שליש רשומים כבעלות התושב ושליש אחד בבעלות המדינה.

מאלק באדר: המדינה שותפה בשליש ממרבית השטח של חורפיש.

מאלק באדר: הדבר הזה לא מאפשר בנייה ולא מאפשר את התפתחות היישוב.

מאלק באדר: המועצה לגנים לאומיים מונעת כל אפשרות להתפתחות היישוב.

מאלק באדר: אם הוועדה והמינהל יקצו קרקע לחיילים משוחררים ולזוגות צעירים, לא תהיה חריגת בנייה ולא תהיינה עבירות בנייה.

מאלק באדר: אנחנו ראשי הרשויות נגד בנייה בלתי חוקית.

מאלק באדר: אנחנו נעשה הכל כדי שלא תהיה בנייה בלתי חוקית, אבל אנחנו מצפים מהממסד שיסייעו לנו למצוא פתרונות לאנשים שצריכים לבנות בית בישראל.

מוחמד ח'יר: אני יו"ר פקיעין, אחד מהיישובים השייכים לוועדת התכנון והבנייה.

מוחמד ח'יר: אנחנו הפכנו להיות אנשים שהולכים לשיח' כדי לקבל את ברכתו אם נעשה או לא נעשה ביישובים שלנו בתחום התכנון והבנייה.

מוחמד ח'יר: זה דבר שלא יכול להימשך.

מוחמד ח'יר: בוכבוט מנהל את העיר שלו וגם אני רוצה לנהל את הכפר שלי.

מוחמד ח'יר: למה יש בנייה בלתי חוקית?

מוחמד ח'יר: אנחנו שנים מבקשים הרחבה של תוכנית המתאר של פקיעין, ובינתיים רק מעלות תרשיחא מתרחבת.

דוד אזולאי: מי מאשר תוכניות מתאר?

דוד אזולאי: זה מתחיל בוועדה המחוזית ולא בוועדה המקומית.

קריאה: במעלות תרשיחא, משרד השיכון הוא היוזם.

מוחמד ח'יר: אני אחד היוזמים לבקשה שמעלות תרשיחא תתנהל לבד.

מוחמד ח'יר: אנחנו מספיק יודעים לנהל את עצמנו.

מוחמד ח'יר: אנחנו לא צריכים ללכת לדפוק על הדלת של מישהו ממעלות תרשיחא על מנת שיאשרו או לא יאשרו לי תוכניות.

מוחמד ח'יר: אני רוצה צוות של 6 הכפרים, כדי שנוכל לנהל את עצמנו.

פיני קבלו: גם שם ימונה יו"ר.

מאלק באדר: זאת דרישתנו האולטימטיבית.

מאלק באדר: אנחנו נגד הפטרנליזם הזה שמישהו צריך לנהל לנו את החיים.

מאלק באדר: לנו יש את היכולת לנהל את העניינים שלנו בכבוד וביד רמה.

מאלק באדר: אנחנו מכירים את האופי של בעיות היישובים האלה.

ג'ורג' איוב: בכל חברה שבה דנים על תפקוד גוף מסוים והיו"ר לא נמצא, זה דבר חמור.

ג'ורג' איוב: החברים פה דיברו יפה על הבעיות של הוועדה הזו.

ג'ורג' איוב: הוועדה הזו מיוחדת מכל הבחינות.

ג'ורג' איוב: המסר של כל 6 ראשי הרשויות הוא ברור.

ג'ורג' איוב: אנחנו רוצים להקים ועדה משלנו.

ג'ורג' איוב: אנחנו רוצים להיות שותפים מלאים בבחירת יושב ראש הוועדה הזו.

ג'ורג' איוב: אנחנו לא רוצים שכל שני וחמישי יגיד לנו מר בוכבוט, שהוא שולח מכתב לשר הפנים שהוא רוצה להתנתק מהוועדה.

ג'ורג' איוב: הוא לא יכול להגיד לנו למי אנחנו צריכים להיות שייכים.

ג'ורג' איוב: אנחנו עומדים על זה, שאנחנו רוצים להיות שותפים בבחירת היושב ראש.

ג'ורג' איוב: כמו שאמר מאלק וראש מועצת פקיעין, אנחנו מכירים טוב מאוד את הבעיות של האנשים שלנו בצפון, ורוצים להיות מאלה שמחליטים את ההחלטות של הוועדה הזו.

אליף סבג: אחד התפקידים שלי באגודה, זה לרכז את הנושאים של תכנון ובנייה במגזר הערבי.

אליף סבג: בתחקירים שערכנו עם המרכז הערבי, ניסינו לגרום למניעים לבנייה בלתי חוקית במגזר הערבי.

אליף סבג: מצאנו כי אחד הגורמים העיקריים של בנייה בלתי חוקית, הוא חוסר תכנון.

אליף סבג: לפעמים לא מדובר רק בחוסר תכנון, אלא גם בעיכוב מסיבות בירוקרטיות.

אליף סבג: במקום שהכנה של תוכנית מתאר תיקח שנה וחצי עד שלוש שנים, היא לוקחת 6 ו-10 שנים.

אליף סבג: ברוב המקרים התוכנית נתקעת בוועדה המקומית.

אליף סבג: ועדה מקומית לתכנון ובנייה יכולה להיות הגורם המעכב ויכולה להיות הגורם המזרז.

גאלב מג'אדלה: האם עשיתם תחקיר על תפקוד הוועדה במעלה נפתלי?

אליף סבג: יש לנו תחקיר ראשוני בלבד.

אליף סבג: ואסל טאהא כבר ציין, שמתוך 12 עובדים, יש רק עובד אחד שהוא מ-6 היישובים המדוברים והיתר כולם ממעלות תרשיחא.

גאלב מג'אדלה: מי ממנה את העובדים בוועדה?

אליף סבג: יושב ראש הוועדה.

גאלב מג'אדלה: האם הוא עושה את זה ללא אישור הוועדה?

דוד אזולאי: זה צריך להיעשות באישור המחוז.

יחזקאל לביא: המחוז מאשר את המשרה ולא את האדם.

דוד אזולאי: לוועדה יש תקנים, אבל לכל מינוי נדרש אישור ממונה המחוז.

דוד אזולאי: ישנם תפקידים שמחייבים גם מכרז.

אליף סבג: אני אומר לכם, ששום דבר לא ייעשה ללא אישורו וברכתו של בוכבוט.

אליף סבג: אני אתן שתי דוגמאות לעיכובים שהופכים את האדם הפשוט לעבריים בעל כורחו.

אליף סבג: אדם שרוצה לסגור מרפסת על אדמה שאביו הוריש לו, במקום להביא אישור וחתימה של השותפים לקרקע, על פי החוק של הוועדה הוא צריך לעשות צו ירושה.

אליף סבג: על אף שלפני כמה שנים הוא חתם לאחיו לבצע את התוספת, הוא לא יכול לבנות תוספת אפילו אחרי חתימת אחיו.

אליף סבג: הוא צריך לעשות צו ירושה לאביו, לאמו ולאחיו הבכור הנפטר, כי אחיו הבכור היה אפוטרופוס שלו נפטר.

אליף סבג: לעשות צו ירושה כזה, נדרשת שנה לפחות.

אליף סבג: כל זאת כדי לסגור מרפסת בבית שלו, באדמה שלו.

אליף סבג: הוא היה כשר לחתום לאחיו, אבל הוא לא כשר לחתום לעצמו.

אליף סבג: חובתו של מהנדס הוועדה לשלוח מכתב לשותפים על הקרקע, שמסרבים לחתום למבקש ההיתר.

אליף סבג: אם הם לא באים תוך חודש ימים ומנמקים מדוע הם לא רוצים לחתום לשותף שלהם, החתימה שלהם תהיה אוטומטית.

אליף סבג: במקום לעשות את זה, מהנדס הוועדה זורק את הכדור למבקש ההיתר ואומר לו שהוא ילך ויחתים את השותפים שלו.

אליף סבג: במקום לעשות את העבודה שלו ולזרז את התהליך, הוא זורק את הכדור למבקש, ומסכסך בינו לבין השכנים.

אליף סבג: בנוסף, הפנייה לבית המשפט עולה כסף.

גאלב מג'אדלה: הבעיות האלה קיימות בכל מקום.

גאלב מג'אדלה: אני עכשיו התערבתי במקרה דומה בקלנסואה.

אראלה גולן: אני בתל אביב.

פתחי עסאף: הגורם שהביא אותנו למצב הזה, הוא התנהגותו של בוכבוט כאילו הוא היחיד.

פתחי עסאף: אף פעם הוא לא התייחס לחברי המועצה.

פתחי עסאף: אני שומע עכשיו שיש מהנדס חדש, אבל אני לא יודע מי הביא אותו.

פתחי עסאף: איך הוא לא מתייעץ איתנו ולא מדבר איתנו?

פתחי עסאף: הוא אף פעם לא התייחס לוועדה ולראשי המועצות.

פתחי עסאף: הוא עשה תמיד מה שהוא רצה.

פתחי עסאף: זה מה שהביא אותנו למצב הזה.

חמי דורון: אני לא מאמין שמישהו נותן על הוספת 3 רעפים דו"ח של בנייה ללא היתר.

חמי דורון: זו לא הבעיה.

חמי דורון: הבעיה היא, שיש בנייה מפורשת ללא היתר.

חמי דורון: יש בנייה שבכלל לא מגישים עליה תוכניות.

חמי דורון: זה לא קורה רק אצלכם.

חמי דורון: זה קורה בכל הארץ.

חמי דורון: אני יכול להראות לכם דוגמאות מהעיתונות של מקרים כאלה בערים הכי גדולות.

חמי דורון: אנשים בונים ומחכים שיבוא הפקח.

חמי דורון: אם יבוא הפקח, הם יגישו בקשה.

חמי דורון: אם הפקח לא יבוא, הם יגורו 50 שנה ככה, ואחר כך הוא יגיד שהוא גר שם כבר 50 שנה.

חמי דורון: מהבחינה הזו הוועדה עושה עבודה נכונה כאשר היא נלחמת בתופעה של בנייה ללא היתר, בנייה בלתי חוקית.

חמי דורון: צריך להילחם בתופעה הזו ולדאוג שלא תהיה בנייה בלתי חוקית.

חמי דורון: מצד שני, לא יכול להיות מצב שלא יהיו תוכניות מתאר.

חמי דורון: זה בלתי אפשרי, כי תב"ע חייבת להיות והתוכניות חייבות להיעשות.

חמי דורון: אי אפשר לבוא ולומר, שאני לוקח צד אחד, כמו מעלות, ומקדם את תוכניות הבינוי שלה ומתעלם משאר המקומות המיוצגים בוועדה.

חמי דורון: זה דבר שלא יכול להיעשות.

חמי דורון: ראיתי את המכתב של מר בוכבוט ואת המכתב של השר פינס, ואני רוצה לומר שזו חוצפה ושערורייה שראש עיר מזומן לוועדה לדיון בנושא הוועדה שהוא מנהל, והאיש מודיע שהוא לא יבוא.

חמי דורון: מישהו משקר.

חמי דורון: או שהשר משקר או יו"ר הוועדה המחוזית משקר.

חמי דורון: חייבים להביא את האנשים האלה לכאן.

חמי דורון: אני מבקש, לזמן את השר לנושא הזה, כי לא יכול להיות מצב כזה.

חמי דורון: מאחר ואין כל מניעה חוקית לנתק את שתי הישויות האלה, כך שלמעלות תרשיחא תהיה ועדה מקומית לכל דבר ועניין ולשאר 6 הכפרים תהיה ועדה מרחבית משלהם, צריך לעשות את זה ולתת לאנשים לנהל את המערכת כמו שהם צריכים.

חמי דורון: עם זאת, מספיק עם הבנייה הבלתי חוקית.

רקאד טאפש: אני חייב תשובה לאיוב קרא ששאל לגבי מצב שבו ראש עיר הוא גם יו"ר ועדה מחוזית.

רקאד טאפש: זה מקרה יחידי מסוגו במדינת ישראל.

רקאד טאפש: אין עוד מקרה כזה.

רקאד טאפש: בוועדה יש כיום 5 נציגים, כאשר אין נציגים מתרשיחא, בית ג'אן ולפסוטה, וזה באשמתי כנציג המשרד.

רקאד טאפש: המליאה צריכה לבחור את הנציג שלה בוועדה, ואחר כך אנחנו צריכים להמליץ על כך בפני השר.

רקאד טאפש: מאחר ובדיוק בתקופה הזו התחלפו השרים, הנושא הזה נתקע.

רקאד טאפש: אני מקווה, כי עוד השבוע ראש מועצת בית ג'אן ופסוטה יקבלו את המינויים שלהם לוועדה.

גאלב מג'אדלה: אבל אנחנו ממילא רוצים להפריד לשתי ועדות.

רקאד טאפש: זה עניין שלכם.

רקאד טאפש: רציתי להציג בפניכם כמה עובדות.

רקאד טאפש: אני הכנתי עבודה שבחנה את הוועדה עצמה, וזאת על פי דרישת הממונה על המחוז.

רקאד טאפש: מצאתי כי בשנת 2004 הוציאו 264,250 שקלים לצילום חריגות בנייה בבית ג'אן וחורפיש.

רקאד טאפש: הוציאו עוד 112,474 שקלים לצילום חריגות בפסוטה, מעיליא, גוש חלב ופקיעין.

רקאד טאפש: בנוסף, הוציאו 128,664 שקלים לתכנון במעלות.

רקאד טאפש: בוועדה עצמה יש 11 עובדים, כאשר רק אחד הוא מחורפיש.

רקאד טאפש: סך כל התושבים ב-6 היישובים האלה הם 29,064 תושבים.

רקאד טאפש: מבחינת הבסיסי החוקי, הם רשאים וזכאים לוועדת תכנון מקומית.

רקאד טאפש: מחוז הצפון התברך בממונה מזן מיוחד.

רקאד טאפש: עד אוגוסט שנה שעברה המחוז היה מחולק לפי סקטורים.

רקאד טאפש: אני כדרוזים הייתי אחראי על 20 רשויות של מוסלמים, דרוזים ונוצרים.

רקאד טאפש: מאז שהגיע הממונה הנוכחי, הרצל גדז', החלוקה נעשתה לפי אזורים.

רקאד טאפש: אני אחראי על 27 רשויות, בתוכם העיר כרמיאל, עכו, מעלות תרשיחא, כפר ורדים, נהרייה ושלומי.

רקאד טאפש: לגבי תוכניות מתאר, אני יכול לומר לך שיש תוכניות שהיו תקועות 15 שנים לפחות.

רקאד טאפש: הממונה הנוכחי הקפיא את כל פסקי הדין בצורה חוקית, והחליט לפעול בעניין תוכניות המתאר.

רקאד טאפש: הוא כבר אישר 10 תוכניות מתאר במגזר הערבי, והיד עוד נטויה.

רקאד טאפש: לגבי תוכניות מפורטות, יש הנחיה של הממונה על המחוז, לטפל בכל התוכניות המפורטות אפילו כשאין תוכנית מתאר, וזאת כדי לקדם את הנושא.

גאלב מג'אדלה: אני יכול להעיד ולומר, כי תחילה הייתי מאוד מודאג מהמינוי שלו כממונה על המחוז, והיום זה אחד האנשים שאני יכול ללכת אחריהם ולתמוך בהם בכל דבר ועניין.

גאלב מג'אדלה: אנחנו צריכים עוד ממונים כאלה.

גאלב מג'אדלה: אפילו אם הייתי צריך להתעמת עם היועץ המשפטי לממשלה בנושא, שהוא חשב שהוא אנושי ושיש עמו צדק, אני גיביתי אותו.

רקאד טאפש: אני רוצה להעיר לגבי הנושא של מינוי עובדים.

רקאד טאפש: מאז אוגוסט כל ועדה מגישה בקשה לאישור הוצאות משרד.

רקאד טאפש: אני יו"ר ועדת קבלת עובדים בוועדת תכנון ובנייה בכרמיאל.

רקאד טאפש: אני שולח קצין מחוז, שהוא יו"ר הוועדה, ומקבלים אותם מאוגוסט בצורה תקינה.

רקאד טאפש: רציתי להבהיר ליו"ר, כי החוק נותן את הסמכות הבלעדית לממונה על המחוז, למנות את יו"ר הוועדה.

רקאד טאפש: אם יתנו לממונה הזה להחליט על פי שיקול דעתו, כולנו נהיה מרוצים.

גאלב מג'אדלה: האם אתם בעד הפרדת היישובים האלה מהוועדה המחוזית?

רקאד טאפש: אנחנו מסכימים לעשות את ההפרדה הזו, ואנחנו כבר עובדים על זה.

דוד אזולאי: אני מצטער שיו"ר הוועדה המחוזית לא הופיע בדיון היום.

דוד אזולאי: לצערי הרב, הנושא של פיצול הוועדה כבר עלה כמה פעמים.

דוד אזולאי: עד כמה שאני יודע, ישנה תוכנית עבודה מוכנה.

דוד אזולאי: אני לא יודע למה זה לא התבצע עד היום.

דוד אזולאי: יש בזה הרבה מן הצדק.

דוד אזולאי: יחד עם זאת, אני אומר לכם שלא תגמדו את עצמכם.

דוד אזולאי: על תעשו מעצמכם כאלה קטנים.

דוד אזולאי: אתם ראשי רשויות חברי ועדה.

דוד אזולאי: אל תגידו לי שמישהו מנהל אתכם באמצעות שלט רחוק.

דוד אזולאי: אני שומע מכם כאילו אין לכם מה לעשות ואין לכם מה להגיד.

מאלק באדר: אנחנו נבחרנו רק לפני חודש.

דוד אזולאי: מינוי נציג הוא בסך הכל אקט פורמלי.

דוד אזולאי: אני לא מבין למה זה לא קרה.

דוד אזולאי: אם צריך להמליץ על פיצול הוועדה, השר צריך לעשות זאת.

מאלק באדר: בישיבה שלנו עם הממונה על המחוז לפני 3 חודשים, הממונה אמר במפורש כי זו עמדת המשרד.

מאלק באדר: הוא אמר את זה בוועדה לתכנון ובנייה בנוכחות יו"ר הוועדה, כאשר יו"ר הוועדה הביע את הסכמתו לפיצול הזה.

עסאם מח'ול: למען גילוי נאות, אני רוצה לומר שאני איש פקיעין.

עסאם מח'ול: אני מסתכל על מה שקרה בשבוע שעבר בכינוס שהיה בכרמיאל לפיתוח הגליל.

עסאם מח'ול: שם כל ראשי היישובים הערביים נעדרו.

עסאם מח'ול: אני רואה שכאשר בוכבוט רוצה להתנתק, הוא רוצה להבטיח שאותם ראשי רשויות יהיו אצל בוס אחר שהוא יקבע אותו.

עסאם מח'ול: אני חושב, שהדבר הזה הוא מעליב.

עסאם מח'ול: זה דבר מקומם שגובל בגזענות.

עסאם מח'ול: אנחנו לא יכולים לסבול מצב, שבו בוכבוט יתנהג כמו שריף בוועדה הזו.

עסאם מח'ול: אני מטפל בסיפור של מפעל הקומפוסט שבכניסה למעלות.

עסאם מח'ול: בוכבוט החליט ששם זה מפריע, ולכן הוא העביר את זה לכניסה לפקיעין.

עסאם מח'ול: אני חושב, שאם אנחנו לא נעצור את הגישה הזו והמדיניות הזו, היא תפגע בכולנו.

עסאם מח'ול: אנחנו צריכים לדרוש לפצל את היישובים האלה לוועדה נפרדת.

עסאם מח'ול: כל עוד לא קמה הוועדה הנפרדת, גם ההתנהלות של הוועדה הקיימת בראשותו של בוכבוט צריכה להשתנות.

עסאם מח'ול: אנחנו צריכים לעקוב אחרי היחס שלו והתנהלות הוועדה שבראשותו.

גאלב מג'אדלה: אני שמח, ששני סגניו של בוכבוט התנתקו ממנו.

גאלב מג'אדלה: אני רוצה לסכם את הדיון.

גאלב מג'אדלה: על דעת חברי ועדת הפנים, אנחנו מגנים את התנהגותו של ראש העיר מעלות תרשיחא, על כך שהוא שיקר לוועדה ואמר שהוא לא מתייצב בפני הוועדה לאחר התייעצות עם שר הפנים.

גאלב מג'אדלה: זה חמור מאוד שנבחר ציבור, ראש עיר, לא ממלא את תפקידו וחובתו לציבור שלו ומופיע בפני ועדה שדנה בנושא שולחיו.

גאלב מג'אדלה: אנו רואים בזה חומרה כפולה.

גאלב מג'אדלה: הוא גם שיקר לוועדה וגם לא הופיע בפני הוועדה.

גאלב מג'אדלה: ועדת הפנים ממליצה בפני השר, לנתק לאלתר ומיד את היישובים: פקיעין, בית ג'אן, גוש חלב, חורפיש ומעיליא, להקים ועדה מרחבית ומקומית על פי חוק ולהעמיד בראש את האיש הראוי והמתאים, לאחר התייעצות אם ראשי הרשויות, וזאת כדי לנווט את הוועדה ולהבנות את תוכנית התכנון והבנייה ביישובים אלה מחדש.

גאלב מג'אדלה: ועדת הפנים רואה בצעד כזה, צעד בכיוון הנכון.

איוב קרא: חשוב לציין, כי היתה החלטת בג"צ לבחירת יו"ר על פי קריטריונים מסוימים.

גאלב מג'אדלה: אנחנו לא ניכנס לזה.

גאלב מג'אדלה: השר ישתמש בסמכויותיו.

גאלב מג'אדלה: אנחנו המלצנו לנתק את היישובים ולהעמיד בראש הוועדה הנפרדת אדם ראוי, שיוכל להתחיל בתכנון ובנייה של היישובים האלה מחדש.

מאלק באדר: מתוך אותם יישובים.

גאלב מג'אדלה: אנחנו ממליצים לשר, להיות קשוב לדעתם ולהמלצתם של ראשי היישובים, ולעשות את זה בתיאום איתם ובהסכמתם.

גאלב מג'אדלה: אני חושב, שהשר לא ימנה ראש ועדה כזו ללא תיאום עם ראשי היישובים ובהסכמתם, אחרת נצא מחטא אחד לחטא גדול יותר.

גאלב מג'אדלה: תודה רבה, הישיבה נעולה.